Райнер Мария Рилке
II.Почти дете, тя в миг се появи…

Превод от немски: Петър Велчев, 1979

chitanka.info

Почти дете[1], тя в миг се появи

от лирата — сред песни зазвучали

и светеща през пролетни воали,

в ухото ми като в легло се сви.

И в мен заспа. И всичко стана сън:

дърветата, пленили сетивата[2],

ливадите, простора, синевата,

възторга, поразил ме като звън.

Светът й се присъни. Пеещ бог,

как я създаде тъй — да не копнее?

Тя се роди и спеше сън дълбок.

Нима е мъртва? Даже с песен ти

не можеш да я сътвориш. Къде е?

Потъва вън от мен… Дете почти.

1922

[1] Почти дете — Това е „младата мъртва“ Вера Оукама-Кноп. ↑

[2] Дърветата, пленили сетивата — В този стих проличава важният за Рилке преход от „стихотворението-вещ“ (Dinggedicht) към „стихотворението-прослава“ (Lobgedicht); пантеистичната изповед на поета се превръща в „славеща жалба“ (Rühmende Klage). ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.